ตลท.เตือนนักลงทุนศึกษาข้อมูล TTL หลังขายกิจการ-หยุดดำเนินธุรกิจหลัก
ตลท. เตือนนักลงทุนศึกษาข้อมูล TTL ซึ่งเข้าข่ายเป็น Cash Company หลังจากบ.ขายกิจการ-หยุดการผลิตด้านสิ่งทอไปทั้งหมดแล้ว แนะติดตามความคืบหน้าของการดำเนินการสรรหาธุรกิจใหม่ 
26 พ.ย. 2558

ตลาดหลักทรัพย์แห่งประเทศไทย (ตลท.) ระบุว่า ตามที่บริษัท ที ที แอล อุตสาหกรรม จำกัด (มหาชน) หรือ TTL แจ้งการจำหน่ายสินทรัพย์ของบริษัท ได้แก่ ที่ดินซึ่งตั้งอยู่ที่ จ.ปทุมธานี ให้แก่บริษัท เจ.เอส.พี.พร็อพเพอร์ตี้ จำกัด (มหาชน) เป็นเงิน 680 ล้านบาท รวมทั้งจำหน่ายอาคารโรงงาน เครื่องจักรและอุปกรณ์ที่ใช้ในการประกอบธุรกิจสิ่งทอทั้งหมดแล้ว
ประกอบกับ TTL ได้หยุดการผลิตและการดำเนินงานด้านสิ่งทอซึ่งเป็นส่วนงานเดียวของกิจการ ซึ่งการดำเนินการดังกล่าวเป็นผลให้ TTL ไม่มีการประกอบธุรกิจหลัก และเข้าข่ายเป็นบริษัทจดทะเบียนที่มีสินทรัพย์ทั้งหมดหรือเกือบทั้งหมดในรูปเงินสดหรือหลักทรัพย์ระยะสั้น (Cash Company) ซึ่งบริษัทจะต้องดำเนินการให้มีธุรกิจที่มีคุณสมบัติที่จะจดทะเบียนกับตลาดหลักทรัพย์ฯ ภายใน 12 เดือนนับแต่วันที่ตลาดหลักทรัพย์ฯได้รับรายงานแสดงฐานะการเงินที่ถูกต้องครบถ้วนหลังจากการจำหน่ายสินทรัพย์ของบริษัท โดยปัจจุบัน TTL อยู่ระหว่างสรรหาธุรกิจใหม่ซึ่งยังไม่ได้ข้อสรุป
ทั้งนี้ตลาดหลักทรัพย์ฯ จึงขอให้ผู้ถือหุ้นและผู้ลงทุนโปรดศึกษาข้อมูลของ TTL เพื่อประกอบการตัดสินใจการลงทุนอย่างระมัดระวัง พร้อมทั้งติดตามความคืบหน้าของการดำเนินการสรรหาธุรกิจใหม่ของ TTL ต่อไป